የመጨረሻው የዘመቻው ምዕራፍ መጀመሩን ጠቅላይ ሚኒስትር ዐብይ አህመድ አስታወቁ፡፡
የመጨረሻው የዘመቻው ምዕራፍ መጀመሩን ጠቅላይ ሚኒስትር ዐብይ አህመድ አስታወቁ፡፡ባሕር ዳር፡ ኅዳር 17/2013 ዓ.ም (አብመድ) ጠቅላይ ሚኒስትሩ ህግ የማስከበር የህልውና ዘመቻ አስመልክቶ በማህበራዊ ትስስር ገጻቸው የሚከተለውን መልዕክት አስፍረዋል፡፡የተሰጠው የ72 ሰዓት ጊዜ ተጠናቅቋል፤ ሕግ የማስከበር ዘመቻችን የመጨረሻው ምዕራፍ ላይ ደርሷል፡፡ በተሰጠው የ72 ሰዓት ጊዜ ውስጥ በሺዎች የሚቆጠሩ የትግራይ ልዩ ኃይልና ሚሊሻ አባላት እጃቸውን ለመከላከያ ሠራዊት ሰጥተዋል፡፡ ብዙ የትግራይ ወጣቶችም የሕወሐትን እኩይ ዓላማ ተረድተው እጃቸውን ሰብስበዋል፡፡ ይህ በመጨረሻው ሰዓትም ቢሆን የተወሰደ ኃላፊነት የሚሰማው ውሳኔ ኅሊና ካለው ፍጡር የሚጠበቅ ውሳኔ ነው፡፡መንግሥት 72 ሰዓት ሲሰጥ ዓላማው ሁለት ነበር፡፡ በአንድ በኩል ዋና ፍላጎቱ ሕግ ማስከበር እንጂ ጦርነት አለመሆኑን መግለጽ ነው፡፡ ወንጀለኛው ጁንታ በሰላም እጁን ለመስጠት ከቻለ ዘመቻውን በማጠናቀቅ ሕግን በአነስተኛ ዋጋ ለማስከበር ይቻላል ብሎ ያምናል፡፡ ለዚህም ሲባል ተደጋጋሚ ዕድሎችን ሰጥቶ ነበር፡፡